خېبرپښتونخوا: د اېکشن ان اېډ لانجمن ارډيننس په صوبه کې ختم شوی، خو دا قانون په ورګډو شوؤ ضلعو کې اوس هم عملي دی
د خېبرپښتونخوا صوبې د قانون وزیر ويلي، د اېکشن ان اېډ اف سول پاور ريګولېشن لانجمن ارډيننس چې ټولې صوبې ته غځول شوی د خپلې ائينې مودې پوره کېدو وروسته دې ته نور وخت نه دی ورکړی شوی خو دا قانون اوس هم په صوبه کې په ورګډو شوؤ قبايلي ضلعو کې عملي دی. 
پېښور/کراچۍ — د قانون وزیر سلطان خان په دغه اړوند اسمبلۍ ته په وېنا کې ويلي، دا وخت په سپريم کورټ کې د صوبايي اسمبلۍ هغه قانون د اورېدنې لاندې دی چې د اېکشن ان اېډ اف سول پاور ريګولېشن په ګډون د نظام عدل او نورو قوانینو په پخوانيو قبايلي او نيمو قبايلي سیمو کې د جاري ساتلو دپاره منظور کړی شوی ؤ. سلطان خان ويلي "دا وخت دغه د (اېکشن ان اېډ اف سول پاور ريګولېشن) د قانون په شکل کې وجود نه لري ارډيننس ختم شوی دی او د اسمبلۍ نه پاس شوی قانون په سپريم کورټ کې د اورېدنې لاندې دی". سپريم کورټ د ياد قانون په اړوند د پېښور هایکورټ فېصله ځنډولې وه ځکه دغه قانون په ورګډو شوؤ قبايلي او نیمو قبايلي ضلعو کې اوس هم عملي دی. د خېبرپښتونخوا ګورنر په پينځم اګست د اېکشن ان اېډ اف سېول پاور ارډيننس قانون د قبايلي سيمو ترڅنګ ټولې صوبې ته غځولی چې پکې امنيتي ادارو ته بېساری واک ورکړی شوی ؤ چې ترمخه يې ادارو يو تن بې تپوسه پورته کولی او د نامالومه مودې پورې د ځان سره ساتلی شو. د پيپلز ګوند احمد قيوم کنډي په اسمبلۍ کې پوښتنه راولاړه کړې چې تراوسه دوی ته د دې ارډيننس مسوده نه ده ورکړی شوې او پېښور هايکورټ دا قانون د بنيادي انساني حقونو پرضد ګرځولی دی. سلطان خان وي او ای ډیوه ته ويلي، چې " حکومت کله وکتل چې دغه ارډيننس ته سخت غبرګون وويل شو نو دوی ځکه دا مخکې ونه غځوؤ خو دغلته اوس صرف دا يو قانون پاتې دی کوم چې د قوانينو جاري ساتلو اېکټ دی په هغې کې دا اېکشن ان اېډ سېول پاور هم شامل دی". د اګست په میاشت کې د اېکشن ان اېډ اف سول پاور ريګولېشن لانجمن ارډيننس په پېښور په هايکورټ کې چېلنج شوی او د اکتوبر په مياشت کې پېښور هایکورټ ياد ارډيننس غېر قانوني ګرځولی ؤ. خو د اکتوبر په مياشت کې د قانون وزارت او مرکزي حکومت د پېښور هايکورټ فېصله په سپريم کورټ کې چېنلج کړې وه. وکيلان وايي ښايي د ژمي د چهټيانو د ختمېدو وروسته سپريم کورټ په دغه اړوند اورېدنه پېل کړي.